## Odluka Ustavnog suda Republike Hrvatske broj: U-IIIA-3878/2003 od 3. studenoga 2005.

### NN 138/2005 (23.11.2005.), Odluka Ustavnog suda Republike Hrvatske broj: U-IIIA-3878/2003 od 3. studenoga 2005.

# USTAVNI SUD REPUBLIKE HRVATSKE

**2610**

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Marijan Hranjski, Ivan
Matija, Agata Račan, Smiljko Sokol i Milan Vuković, članovi Vijeća, u postupku pokrenutom ustavnom
tužbom M. N. iz S. A. D., na sjednici održanoj dana 3. studenoga 2005. godine,
jednoglasno je donio

## ODLUKU

I. Ustavna tužba se usvaja.

II. Općinski sud u Splitu dužan je donijeti
odluku u predmetu koji se vodi pred tim sudom pod brojem: II P-1207/97 u
najkraćem mogućem roku, ali ne duljem od šest (6) mjeseci, računajući od prvog
idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), podnositeljici
ustavne tužbe M. N. iz S. A. D., C., 5177 P. C., W., određuje se primjerena
naknada zbog povrede ustavnog prava iz članka 29. stavka 1. Ustava Repub­like Hrvatske (»Narodne novine«, broj 41/01. – pročišćeni
tekst) u iznosu od 7.800,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositeljice Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositeljica ustavne tužbe, temeljem članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
podnijela je 28. studenoga 2003. godine ustavnu tužbu, radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 21. kolovoza 1997. godine podnositeljica
je podnijela Općinskom sudu u Splitu tužbu protiv tuženika, N. Š., M. Š. i D.
K., radi iseljenja.

Podnescima od 5. prosinca 1997., 23. siječnja
1998., 25. ožujka 1998., 9. lipnja 1998., 21. kolovoza 1998., 12. listopada
1998 i 6. studenoga 1998. godine podnositeljica je zatražila od suda
zakazivanje ročišta.

Na ročištu održanom 20. siječnja 1999. godine
podnositeljici je dodijeljen rok od 15 dana radi dostave ZK izvatka za spornu
nekretninu, a čemu je udovoljeno 3. lipnja 1999. godine. Na istom ročištu
naloženo je tuženicima da dostave punomoć za zastupanje.

Dopisima od 26. siječnja 1999. godine sud je
zatražio od Grada Splita, Odsjeka za stambene poslove pribavljanje spisa, a
koji je dostavljen sudu 10. veljače 1999. godine.

Sljedeće ročište održano je 4. listopada 1999.
godine. Na prijedlog tuženika sud je riješio zatražiti na uvid spis broj:
P-1390/97.

Podnescima od 5. listopada 1999., 21. listopada
1999., 2. prosinca 1999., 14. siječnja 2000. i 2. ožujka 2001. godine
podnositeljica je zatražila od suda zakazivanje ročišta.

Na ročištu održanom 3. srpnja 2001. godine na prijedlog
tuženika prekinut je postupak do pravomoćnog okončanja postupka koji se vodi
pod poslovnim brojem: P-1390/97.

Podnositeljica je 19. rujna 2001. godine
podnijela žalbu, koja je odbijena rješenjem Županijskog suda u Splitu 10.
studenoga 2003. godine.

3. PRAVO VAŽNO ZA
USTAVNOSUDSKI POSTUPAK

Pravo na suđenje u razumnom roku zajamčeno je
odredbom članka 29. stavka 1. Ustava Republike Hrvatske i odredbom članka 63.
Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Podnositeljica je 21. kolovoza 1997. godine
podnijela tužbu Općinskom sud u Splitu, radi iseljenja.

Međutim, duljina postupka uzima se u razmatranje
od 5. studenoga 1997. godine kada je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola, broj 1,
4, 6, 7, 11, 12 i 13 uz Konvenciju za zaštitu ljudskih prava i temeljnih
sloboda (»Narodne novine« – Međunarodni ugovori, broj 18/97., 6/99. –
pročišćeni tekst, 8/99. – ispravak i 14/02., u daljnjem tekstu: Zakon o
potvrđivanju Konvencije), koja Konvencija u članku 6. stavku 1. jamči, između
ostalog, i pravo na suđenje u razumnom roku.

Ustavna tužba podnijeta je 28. studenoga 2003. godine,
a do toga dana postupak nije pravomoćno okončan, pa Ustavni sud utvrđuje da je
do dana podnošenja ustavne tužbe postupak trajao ukupno šest (6) godina, tri
(3) mjeseca i sedam (7) dana, a nakon stupanja na snagu Zakona o potvrđivanju
Konvencije pa do dana podnošenja ustavne tužbe postupak je trajao šest (6)
godina i dvadeset i tri (23) dana.

4.2. POSTUPANJE
NADLEŽNOG SUDA

U razmatranom, pravno relevantnom razdoblju,
pred Općinskim sudom u Splitu održana su tri ročišta i donijeto je rješenje o
prekidu postupka, koje je postalo pravomoćno dana 10. studenoga 2003. godine. U
postupku su bila dva dulja zastoja, i to prvi od 5. studenoga 1997. do 20.
siječnja 1999. godine (jedna godina, dva mjeseca i petnaest dana) te zatim od
4. listopada 1999. do 3. srpnja 2001. godine (jedna godina, osam mjeseci i
trideset dana). Postupak je i dalje u prekidu.

4.3. PONAŠANJE
PODNOSITELJICE USTAVNE TUŽBE(TUŽITELJICE U PARNIČNOM POSTUPKU)

Podnositeljica ustavne tužbe kao tužiteljica u
parničnom pos­tupku nije
pridonijela duljini postupka.

4.4. SLOŽENOST SUDSKOG
PREDMETA

Ustavni sud utvrđuje da u konkretnom predmetu ne
postoje elementi složenosti.

OCJENA USTAVNOG SUDA

5. Parnični postupak po tužbi podnositeljice, u
razmatranom pravno relevantnom razdoblju trajao je preko šest godina, s time da
je sveukupna neaktivnost suda trajala dvije (2) godine, jedanaest (11) mjeseci
i četrnaest (14) dana. Postupak je i dalje u prekidu.

Imajući u vidu navedeno nepostupanje
prvostupanjskog suda i činjenicu da postupak i nadalje nije pravomoćno okončan,
odnosno da je još uvijek u prekidu, Ustavni sud nalazi da je povrijeđeno pravo
podnositeljice na suđenje u razumnom roku, zajamčeno člankom 29. stavkom 1.
Ustava Republike Hrvatske.

Stoga je u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Splitu dužan je
dostaviti Ustav­nom sudu pisanu obavijest o datumima
donošenja i otpreme odluke u roku osam (8) dana od dana njezine otpreme, a
najkasnije osam (8) dana od isteka roka određenog u točki II. izreke ove
odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-3878/2003

Zagreb, 3. studenoga 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 138/2005-2610